title: 2014/180/ЕС: Препоръка на Комисията от 27 март 2014 година относно втория координиран план за контрол с цел да се установи разпространението на измамни практики при търговията с някои храни  текст от значение за ЕИП

text:
               29.3.2014

               BG

               Официален вестник на Европейския съюз

               L 95/64

         ПРЕПОРЪКА НА КОМИСИЯТА
   от 27 март 2014 година
   относно втория координиран план за контрол с цел да се установи разпространението на измамни практики при търговията с някои храни
   (текст от значение за ЕИП)
   (2014/180/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 53 от него,
   като има предвид, че:

               (1)

               С член 53 от Регламент (ЕО) № 882/2004 Комисията се упълномощава при необходимост да препоръча изпълнението на координирани планове за контрол, организирани ad hoc, по-специално с цел да се установи разпространението на рискове във връзка с фуражите, храните и животните.

               (2)

               В Директива 2000/13/ЕО на Европейския парламент и на Съвета (2) са определени приложимите за всички храни правила на Съюза относно етикетирането.

               (3)

               Съгласно Директива 2000/13/ЕО етикетирането и използваните методи не следва да въвеждат в заблуда потребителите, по-специално по отношение на характеристиките на храната, и в частност нейното естество и идентичност. Освен това, при липса на конкретни разпоредби на Съюза или национални разпоредби, търговското наименование следва да бъде обичайното наименование в държавата членка, в която се продава храната, или описание на храната, което е достатъчно ясно, за да позволи на купувачите да определят истинското ѝ естество.

               (4)

               Върху етикета на предварително опакованите храни, предназначени за крайните потребители или за заведенията за обществено хранене, трябва да бъдат посочени всички съставки. По-специално при храните, съдържащи месо и предназначени за крайните потребители или за заведенията за обществено хранене, директно върху опаковките или върху прикрепени към тях етикети трябва също така да са посочени животинските видове, от които е получено месото. В случай че дадена съставка се съдържа в наименованието на храната, нейното количество, изразено в проценти, трябва също да бъде посочено в списъка на съставките, за да не се допусне въвеждане в заблуждение на потребителите по отношение на идентичността и състава на храната.

               (5)

               В Регламент (ЕО) № 853/2004 на Европейския парламент и на Съвета (3) са предвидени допълнителни изисквания за етикетиране, приложими за конкретни храни от животински произход. По-конкретно в него се предвижда, че върху опаковките на стоки, предназначени за доставка на крайни потребители и съдържащи, наред с други съставки, мляно месо от еднокопитни животни, трябва да има текст, посочващ, че продуктът трябва да премине термична обработка преди консумация, ако и доколкото това се изисква от националните разпоредби на държавата членка, на чиято територия продуктът се пуска на пазара.

               (6)

               След официалните проверки, проведени от декември 2012 г. насам в редица държави членки, Комисията бе уведомена, че някои предварително опаковани продукти съдържат конско месо, което не е обозначено в списъка на съставките, поставен директно върху опаковката или върху етикет, прикачен към нея. Вместо това в наименованията на някои такива храни и/или в придружаващия ги списък на съставките подвеждащо се упоменава единствено наличието на говеждо месо.

               (7)

               В съответствие с член 17 от Регламент (ЕО) № 178/2002 на Европейския парламент и на Съвета (4) стопанските субекти в хранителната промишленост на всички етапи от производството, преработката и разпространението в рамките на контролираните от тях предприятия гарантират, че съответните храни отговарят на изискванията на законодателството в областта на храните, приложими за тяхната дейност, и проверяват дали тези изисквания са спазени.

               (8)

               В Препоръка 2013/99/ЕС на Комисията (5) беше препоръчано в продължение на един месец държавите членки да изпълняват координиран план за контрол с цел да се установи разпространението на измамни практики при търговията с някои продукти. Препоръчаният план за контрол се състоеше от две действия. Първото действие включваше подходящи проверки в търговската мрежа на дребно и в други обекти с цел да се установи дали предварително опакованите храни и храните, които не са предварително опаковани, съдържат конско месо, което не е правилно обозначено върху етикета, или — при храните, които не са предварително опаковани — дали информацията за наличие на конско месо е на разположение на потребителите или на заведенията за обществено хранене. Второто действие включваше извършването на подходящи проверки в предприятията, обработващи конско месо, предназначено за консумация от човека, включително храни с произход от трети държави, с цел откриване на остатъци от фенилбутазон.

               (9)

               Резултатите от координирания план за контрол потвърдиха, че продължава да съществува несъответствие със законодателството, приложимо към етикетирането на месните продукти в повечето държави членки. Поради това е необходимо координираният план за контрол да бъде продължен с втори кръг от проверки в търговската мрежа на дребно и други обекти, за да се установи дали практиките, констатирани по време на първия координиран план за контрол, продължават да съществуват.

               (10)

               От друга страна, официалните проверки, извършени с цел откриване на остатъци от фенилбутазон, не показаха наличие на мащабно продължаващо несъответствие; поради това на сегашния етап няма основания да се препоръчва втори кръг от координирани проверки по този въпрос.

               (11)

               По време на първия координиран план за контрол референтната лаборатория на Европейския съюз за животински протеини във фуражите предостави консултации относно използването на методи за откриване на наличието на протеини от недекларирани видове в пробите. За техния анализ все още няма валидиран метод, но след консултации с експерти препоръката за използване на хармонизиран протокол беше актуализирана от гореспоменатата лаборатория и е на разположение на нейния уебсайт.

               (12)

               Държавите членки следва да уведомят Комисията за използваните методи, резултатите от проверките и мерките, предприети в случай на положителни констатации, в рамките на определен срок и в хармонизиран формат.

               (13)

               След като се консултира с Постоянния комитет по хранителната верига и здравето на животните,

         ПРИЕ НАСТОЯЩАТА ПРЕПОРЪКА:

               1.

               Държавите членки следва да изпълняват координиран план за контрол в продължение на четири последователни седмици в периода от 21 април до 16 юни 2014 г. в съответствие с приложение I към настоящата препоръка.

               2.

               Най-късно до 22 юли 2014 г. държавите членки следва да докладват резултатите от официалните проверки, проведени в съответствие с точка 1, и всички предприети мерки за прилагане във формата, посочен в приложение II към настоящата препоръка.

      Съставено в Брюксел на 27 март 2014 година.

            За Комисията

         Tonio BORG

            Член на Комисията

      (1)  ОВ L 165, 30.4.2004 г., стр. 1.

      (2)  Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите членки относно етикетирането, представянето и рекламата на храните (ОВ L 109, 6.5.2000 г., стр. 29).

      (3)  Регламент (ЕО) № 853/2004 на Европейския парламент и на Съвета от 29 април 2004 г. относно специфични хигиенни правила за храните от животински произход (ОВ L 139, 30.4.2004 г., стр. 55).

      (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

      (5)  Препоръка 2013/99/ЕС на Комисията от 19 февруари 2013 г. относно координиран план за контрол с цел да се установи разпространението на измамни практики при търговията с някои продукти (ОВ L 48, 21.2.2013 г., стр. 28).

      ПРИЛОЖЕНИЕ I

         Втори координиран план за контрол с цел да се установи разпространението на измамни практики при търговията с някои храни

      ДЕЙСТВИЯ И ОБХВАТ НА КООРДИНИРАНИЯ ПЛАН ЗА КОНТРОЛ
      A.   Продуктов обхват

                  1.

                  Храни, предлагани на пазара и/или етикетирани като съдържащи говеждо месо (напр. мляно месо, предварително обработено месо и месни продукти) като преобладаваща месна съставка и попадащи в следните категории:

                              а)

                              предварително опаковани храни, предназначени за крайните потребители или за заведенията за обществено хранене, които са етикетирани като съдържащи говеждо месо като преобладаваща съставка;

                              б)

                              храни, които не са предварително опаковани и се предлагат за продажба на крайните потребители или на заведенията за обществено хранене, и храни, опаковани на мястото на продажба по искане на потребителя или предварително опаковани за пряка продажба, които се предлагат на пазара и/или са обозначени по друг начин като съдържащи говеждо месо като преобладаваща съставка в месната част на продукта.

                  2.

                  За целите на координирания план за контрол се прилага определението за „предварително опакована храна“, посочено в член 1, параграф 3, буква б) от Директива 2000/13/ЕО.

                  3.

                  За целите на координирания план за контрол се прилагат определенията за „мляно месо“, „предварително обработено месо“ и „месни продукти“, съдържащи се в точки 1.13, 1.15 и 7.1 от приложение I към Регламент (ЕО) № 853/2004.

            Б.   Цел
      Компетентните органи следва да извършват официални проверки, за да установят дали продуктите, посочени в точка А, съдържат конско месо, което не е правилно обозначено върху етикета, или — при храни, които не са предварително опаковани — дали информацията за наличие на конско месо е на разположение на потребителите или на заведенията за обществено хранене в съответствие с разпоредбите на Съюза и, когато това е целесъобразно, с националните разпоредби.
      В.   Пунктове за вземане на проби и процедура

                  1.

                  Пробата следва да бъде представителна за съответните продукти в държавата членка и да обхваща различни видове продукти.

                  2.

                  Вземането на проби от продуктите следва да се извършва в търговските обекти за продажба на дребно (напр. супермаркети, по-малки магазини, месарници), като може да включва и други обекти (напр. хладилни складове).

            Г.   Брой на пробите и ред за тяхното вземане
      В таблицата по-долу е посочен ориентировъчният препоръчан брой проби, които да бъдат взети в посочения в точка 1 от препоръката срок. Разпределението на пробите по държави членки е направено въз основа на данните за броя на населението, като минималният брой е 10 проби от съответните продукти за държава членка за срок от 30 дни.

                  Храни, предлагани на пазара като съдържащи говеждо месо

                  Държава на продажба

                  Препоръчан брой проби

                  Франция, Германия, Италия, Обединено кралство, Испания, Полша

                  150

                  Румъния, Нидерландия, Белгия, Гърция, Португалия, Чешка република, Унгария, Швеция, Австрия, България

                  100

                  Литва, Словакия, Дания, Ирландия, Финландия, Латвия, Хърватия

                  50

                  Словения, Естония, Кипър, Люксембург, Малта

                  10

            Д.   Метод
      Следва да се използва следният протокол:

                  1.

                  Всички проби следва да бъдат подложени на първоначален скрининг с цел да се открие наличието на конско месо в месото (като съотношение спрямо теглото на месната част, тегловни проценти) при равнище от 0,5 % или повече. Изборът на метод за скрининг е по желание на държавите членки.

                  2.

                  Само пробите, определени като положителни след провеждането на скрининга по параграф 1, следва да се подлагат на потвърдителен тест с използване на RT-PCR, който е насочен към митохондриалната ДНК с цел да се установи наличието на конско месо в месото (като съотношение в тегловната част, тегловни проценти) при равнище от 1 % или повече. Методът, използван за потвърждение, трябва да бъде калибриран към стандартизирана контролна проба от прясно месо, получена от референтната лаборатория на Европейския съюз за животински протеини във фуражите.

                  3.

                  Всички потвърдителни тестове по параграф 2 в дадена държава членка следва да се извършват в лаборатория, определена за целта от компетентния орган. Определената лаборатория може да се намира в друга държава членка след постигане на споразумение с компетентния орган на тази държава членка. Задължително условие за определената лаборатория е тя да бъде сертифицирана по ISO 17025 за съпоставими изследвания. Определената лаборатория може да е участвала и в първоначалния етап на скрининга.
                  Имената и адресите на определените лаборатории, участващи в потвърдителните тестове, следва да бъдат предадени на референтната лаборатория на Европейския съюз за животински протеини във фуражите, която ще публикува тази информация на своя уебсайт.
                  По-подробни насоки относно потвърдителния метод са на разположение на уебсайта на референтната лаборатория на Европейския съюз за животински протеини във фуражите на адрес http://eurl.craw.eu/en/164/legal-sources-and-sops

      ПРИЛОЖЕНИЕ II

         Формат за докладване на резултатите съгласно член 2

                  Категория продукт

                  Брой проби

                  Използван метод на изследване (вид и марка на теста) в 1-вия кръг на скрининга

                  Брой положителни резултати след 1-вия кръг на скрининга (=/> 0,5 %)

                  Метод на изследване, използван в кръга за потвърждение

                  Брой положителни резултати след 2-рия кръг в определената лаборатория (=/> 1 %)

                  Коментари

                  Общ брой проби

                  Общ брой положителни проби след 1-вия кръг на скрининга

                  Общ брой положителни проби след 2-рия кръг за потвърждение в определената лаборатория

         Формат за докладване на мерките за прилагане съгласно член 2

                  Брой положителни констатации в случаите на въведените до момента мерки за прилагане

                  Ако е възможно, представете най-често използваните мерки за прилагане (не повече от три точки)

                  Брой положителни констатации в случаите, в които до момента не са въвеждани мерки за прилагане

                  Ако е възможно, представете най-честите причини за неизползване на мерки за прилагане (не повече от три точки)


title: Препоръка на Съвета от 8 юли 2014 година относно националната програма за реформи на Италия за 2014 г. и за представяне на становище на Съвета относно програмата за стабилност на Италия за 2014 г.

text:
               29.7.2014

               BG

               Официален вестник на Европейския съюз

               C 247/57

         ПРЕПОРЪКА НА СЪВЕТА
   от 8 юли 2014 година
   относно националната програма за реформи на Италия за 2014 г. и за представяне на становище на Съвета относно програмата за стабилност на Италия за 2014 г.
   2014/C 247/11
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
   като взе предвид Регламент (ЕО) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (2), и по-специално член 6, параграф 1 от него,
   като взе предвид препоръката на Европейската комисия,
   като взе предвид резолюциите на Европейския парламент,
   като взе предвид заключенията на Европейския съвет,
   като взе предвид становището на Комитета по заетостта,
   като взе предвид становището на Икономическия и финансов комитет,
   като взе предвид становището на Комитета за социална закрила,
   като взе предвид становището на Комитета за икономическа политика,
   като има предвид, че:

               (1)

               На 26 март 2010 г. Европейският съвет постигна съгласие по предложението на Европейската комисия да се започне изпълнението на нова стратегия за растеж и работни места — стратегията „Европа 2020“ — въз основа на засилена координация на икономическите политики, която е съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 13 юли 2010 г. Съветът прие въз основа на предложенията на Комисията, препоръка относно общите насоки за икономическите политики на държавите членки и на Съюза (за периода 2010—2014 г.), а на 21 октомври 2010 г. прие решение относно насоките за политиките за заетост на държавите членки (3), като двата акта заедно представляват т. нар. „интегрирани насоки“. Държавите членки бяха приканени да се съобразят с интегрираните насоки при провеждането на националната си икономическа политика и политика по заетостта.

               (3)

               На 29 юни 2012 г. държавните и правителствените ръководители на държавите членки взеха решение относно Пакт за растеж и работни места, с който се предоставя съгласувана рамка за действие на равнището на отделните държави, ЕС и еврозоната, като се използват всички възможни лостове, инструменти и политики. Те взеха решение относно действията, които да бъдат предприети на равнище държави членки, като изразиха пълната си ангажираност с постигането на целите на стратегията „Европа 2020“ и с изпълнението на специфичните за държавите препоръки.

               (4)

               На 9 юли 2013 г. Съветът прие препоръка (4) относно националната програма за реформи на Италия за 2013 г. и даде становището си относно актуализираната програма за стабилност на Италия за периода 2012—2017 г. На 15 ноември 2013 г., в съответствие с Регламент (ЕС) № 473/2013 на Европейския парламент и на Съвета (5), Комисията представи своето становище относно проекта на бюджетен план на Италия за 2014 г..

               (5)

               На 13 ноември 2013 г. Комисията прие годишния обзор на растежа (6), с което се постави началото на европейския семестър за 2014 г. за координация на икономическата политика. Също на 13 ноември 2013 г., въз основа на Регламент (ЕС) № 1176/2011, Комисията прие и Доклада за механизма за предупреждение, в който беше посочено, че Италия ще бъде една от държавите членки, за които ще се извърши задълбочен преглед.

               (6)

               На 20 декември 2013 г. Европейският съвет одобри приоритетите, насочени към осигуряване на финансова стабилност, фискална консолидация и действия за стимулиране на растежа. Той подчерта необходимостта от продължаване на диференцирана фискална консолидация, благоприятстваща растежа, възстановяване на нормалните условия за отпускане на заеми за икономиката, насърчаване на растежа и конкурентоспособността, справяне с безработицата и социалните последици от кризата и модернизиране на публичната администрация.

               (7)

               На 5 март 2014 г. Комисията публикува резултатите от задълбочения преглед за Италия в съответствие с член 5 от Регламент (ЕС) № 1176/2011. Анализът на Комисията дава основание да се заключи, че в Италия съществуват прекомерни макроикономически дисбаланси, чието преодоляване изисква специфичен мониторинг и решителни политически действия. По-специално, постоянно високото равнище на държавния дълг в съчетание със слабата външна конкурентоспособност поради бавния растеж на производителността, и допълнително изострено от хронично слабия икономически растеж, изискват решителни политически действия и внимание.

               (8)

               На 22 април 2014 г. Италия представи своята национална програма за реформи за 2014 г. и своята програма за стабилност за 2014 г. Двете програми бяха оценени едновременно, за да бъдат отчетени взаимовръзките между тях.

               (9)

               Целта на бюджетната стратегия, изтъкната в програмата за стабилност, е постигането до 2016 г. на средносрочната цел за балансирана бюджетна позиция в структурно отношение, като същевременно през преходния период 2013—2015 г. се спазва правилото за дълга. В програмата за стабилност е потвърдена средносрочната цел за балансирана бюджетна позиция в структурно отношение, което е в съответствие с изискванията на Пакта за стабилност и растеж. (Преизчислената) структурна корекция, планирана в програмата за стабилност, е 0,2 процентни пункта от БВП през 2014 г. и 0,4 процентни пункта през 2015 г. Съгласно програмата за стабилност ограничената корекция за постигане на средносрочната цел се оправдава от тежките икономически условия и усилията, необходими за изпълнението на амбициозна програма за структурни реформи. По-специално, планирани са структурни реформи, които биха имали положително въздействие за потенциален икономически растеж и евентуално намаление на съотношението между държавния дълг и БВП през следващите години. Планираната в програмата структурна корекция ще позволи на Италия да спази целевия показател за намаляване на дълга за преходния период 2013—2015 г., отчасти благодарение на амбициозен план за приватизация, който ще бъде изпълнен през периода 2014—2017 г. (възлизащ на 0,7 процентни пункта от БВП всяка година). Макроикономическият сценарий, които е в основата на бюджетните прогнози в програмата за стабилност и който беше подкрепен от независим орган, е леко оптимистичен, по-специално за последните години от срока на програмата за стабилност.
               През 2014 г. е планирано отклонение от плана за корекции за постигане на средносрочната цел; ако то се повтори през следващата година, вероятно ще се окаже значително, включително спрямо целевия показател за разходите. Освен това постигането на бюджетните цели не е изцяло подкрепено от достатъчно подробни мерки, по-специално от 2015 г. нататък. В прогнозата на Комисията от пролетта на 2014 г. се посочва неспазването на целевия показател за намаляване на дълга през 2014 г., тъй като прогнозираната структурна корекция (само 0,1 процентни пункта от БВП) не съответства на изискваната структурна корекция от 0,7 процентни пункта от БВП. Въз основа на оценката на програмата за стабилност и прогнозата на Комисията съгласно Регламент (ЕО) № 1466/97, Съветът счита, че са необходими допълнителни усилия, включително и през 2014 г., за да бъдат спазени изискванията на Пакта за стабилност и растеж.

               (10)

               Неотдавнашните действия за облекчаване на данъчното облагане върху факторите на производство останаха ограничени. Следователно има възможност за допълнително изместване на данъчната тежест към потреблението, собствеността и околната среда при строго спазване на бюджетните цели. По отношение на потреблението за подобряването на структурата на данъчната система от ключово значение е също така преразглеждането на намалените ставки на ДДС и на преките данъчни разходи, като се обърне специално внимание на необходимостта от намаляване на възможното отражение от това преразпределение. По отношение на собствеността преразглеждането на кадастралната система в съответствие с текущите пазарни стойности ще позволи по-справедливо периодично облагане на недвижимите имоти. Неотдавна приетия закон, който позволява провеждането на данъчна реформа, представлява възможност за извършването на тези необходими реформи. Като се има предвид мащабът на предизвикателството, работата по състава на данъчната структура трябва да бъде допълнена от допълнителни мерки за подобряване на данъчната администрация и степента на спазване на данъчното законодателство, както и от решителни мерки за борба с укриването на данъци, сивата икономика и недекларирания труд, които продължават да оказват натиск върху публичните финанси и върху данъчната тежест за спазващите изискванията данъкоплатци. В това отношение в закона, с който се позволява провеждането на данъчна реформа, са предвидени няколко мерки за укрепване на данъчната администрация, като цялостна система за оценка и мониторинг на данъчните различия, мерки за опростяване, действия за подобряване на отношенията с данъкоплатците, мерки за подобряване на събирането на данъчните задължения и за подсилване на данъчния контрол. Решението за въвеждане на предварително попълнени данъчни декларации от 2015 г. представлява допълнителна положителна стъпка за повишаване на степента на спазване на данъчното законодателство.

               (11)

               Цялостното и бързо прилагане на приетите мерки продължава да основно предизвикателство за Италия, както по отношение на преодоляването на съществуващите пропуски при прилагането им, така и на предотвратяването на натрупването на допълнителни закъснения. Един от основните лостове за подобряване на степента на изпълнение от страна на Италия, и по-общо за гарантиране на по-безпроблемни действия на политиката, се изразява в засилена координация и по-ефективно разпределение на правомощията между различните равнища на управление. Това на свой ред би могло да бъде от полза за управлението на средствата на ЕС, където досега бяха предприети само частични и непълни действия, особено в южните райони. Управлението на средствата на ЕС също така продължава да страда от недостатъчен административен капацитет и липса на прозрачност, на оценка и на контрол на качеството. Качеството на обществените услуги също ще се подобри, ако бъде постигната по-голяма ефикасност и насоченост на услугите и бъдат извършени съответните промени в управлението на човешките ресурси. Корупцията продължава да влияе значително върху производствената система на Италия и върху доверието в политическата и институционалната структура. Налице е необходимост от преразглеждане на срока на давност. Ефективната борба с корупцията също така изисква подходяща степен на оправомощаване на националния антикорупционен орган за оценка и прозрачност на публичните администрации. Гражданското правосъдие продължава да е неефективно и е необходим внимателен мониторинг на въздействието на приетите мерки.

               (12)

               Въз основа на целенасочения преглед на качеството на активите, проведен миналата година под егидата на централната банка на Италия, все още е необходимо подобряване на управлението на обезценените активи и на разпореждането с тях с цел възстановяване на капацитета на банките да разширят предлагането на кредити за реалната икономика. По отношение на достъпа до финансиране приетото до този момент основно действие беше насочено върху улесняването на достъпа до кредит за предприятията, но разработването на инструменти за финансиране, които са различни от банковите заеми, е все още ограничено, особено по отношение на малките и средните предприятия. Предприетите в областта на банковото корпоративно управление инициативи, по-специално новите принципи, които Банката на Италия публикува неотдавна, са добре дошли. Същевременно тяхното въздействие ще зависи от правилното им прилагане от страна на банките. По-специално провеждането на внимателен мониторинг на някои от най-големите кооперативни банки („banche popolari“) е все още оправдано.

               (13)

               През 2013 г. ситуацията на пазара на труда се влоши допълнително, като безработицата в Италия достигна 12,2 %, а младежката безработица 40 %. Осигуряването на правилно прилагане и внимателен мониторинг на ефекта от приетите реформи по отношение на пазара на труда и определянето на заплатите е от ключово значение, за да се гарантира че очакваните ползи в смисъл на по-голяма гъвкавост за излизане от пазара на труда, по-добре регулирана гъвкавост за влизане, по-всеобхватна система за обезщетения за безработица и повишаване на съответствието между заплати и производителност ще се реализират. Плановете за подобряване на ефективността на услугите за намиране на работа чрез подсилване на услугите за заетост в публичния сектор закъсняха и трябва да бъдат ускорени. Мерките, целящи засилването на създаването на работни места в краткосрочен план, трябва да бъдат допълнени с мерки за справяне със сегментацията. Като цяло италианският пазар на труда продължава да се характеризира с разпокъсаност и слабо участие, което засяга жените и младите хора в частност. Затова предприетите досега ограничени мерки трябва да бъдат засилени, включително за да се постигне съответствие с целите на гаранцията за младежта. В Италия се наблюдава намаляване на разполагаемия доход на домакинствата, както и нарастване на бедността и социалното изключване, засягащи по-специално семействата с деца. Социалните разходи в Италия продължават да бъдат насочени в голяма степен към възрастното население, а не към мерки за активизиране, което води до ограничаване на възможността за справяне с риска от социално изключване и бедност. С неотдавна въведената пилотна схема за социално подпомагане се цели осигуряването на предпазни механизми за социална сигурност. Предвиденото разширяване на схемата за цялата страна изисква подобряване на ефективността на разходите в социалната сфера и на услугите на цялата територия.

               (14)

               Трябва да бъдат положени усилия за подобряване на постиженията в сферата на образованието и на човешкия капитал на всички образователни нива, т.е. основно, средно и висше образование. Учителската професия се характеризира с единен план за кариера и понастоящем не предлага много възможности за професионално развитие. Разнообразяването на професионалното развитие на учителите и обвързването по по-добър начин на тяхната кариерата със заслугите и резултатите, както и повсеместното въвеждане на оценяване на училищата, могат да доведат до по-добри училищни резултати. За да се осигури плавен преход между образованието и пазара на труда, от жизненоважно значение е засилването и разширяването на практическото обучение чрез повече обучения в работна среда, както и професионално образование и обучение в горните класове на средното образование и във висшето образование. След публикуването през 2013 г. на законодателен декрет по този въпрос, изготвянето на национален регистър на професионалните квалификации е от съществено значение, за да се гарантира признаването на на уменията на национално равнище. Въз основа на първоначални действия в тази посока обвързването на отпускането на публични средства за университетите и изследователските институти с резултатите в областта на научните изследвания и преподаването би допринесло както за повишаване на качеството на университетското образование, така и за потенциално увеличаване на капацитета за научни изследвания и иновации в Италия — област, в която тя все още изостава.

               (15)

               Бяха предприети някои стъпки за постигане на среда, благоприятстваща бизнеса и гражданите, но тяхното въздействие е затруднено заради закъснения на окончателното им приемане и пропуски при прилагането. Налице са все още трудности по отношение на конкуренцията (запазени сфери на дейност, концесии/разрешителни режими, т.н.) в областта на професионалните услуги, застраховките, дистрибуцията на горива, търговията на дребно и пощенските услуги. Необходимо е също така да бъдат преодолени редица слабости, засягащи системата за възлагане на обществени поръчки. Друг приоритет е засилването на конкуренцията в областта на местните обществени услуги. В частност, важно е да бъде приложено действащото законодателство, в което се посочва, че съществуващите договори, които не са в съответствие с законодателството на ЕС относно вътрешните критерии, трябва да се коригират до 31 декември 2014 г.

               (16)

               Проблемите с инфраструктурата затрудняват правилното функциониране на енергийния пазар. В транспортния сектор липсата на интермодална инфраструктура и на полезни взаимодействия и връзки между вътрешността и италианските пристанища се нуждае от особено внимание и действия. В извънградските райони на Италия липсва достатъчно широколентово покритие.

               (17)

               В рамките на европейския семестър Комисията направи цялостен анализ на икономическата политика на Италия. Тя направи оценка на националната програма за реформи и програмата за стабилност. Комисията взе предвид не само тяхното значение за провеждането на устойчива бюджетна и социално-икономическа политика в Италия, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на ЕС към бъдещите решения на държавите членки. Препоръките ѝ в рамките на европейския семестър са отразени в препоръки 1—8 по-долу.

               (18)

               С оглед на тази оценка Съветът разгледа програмата за стабилност, като становището му (7) е отразено по-специално в препоръка 1 по-долу.

               (19)

               С оглед на задълбочения преглед, направен от Комисията, и на тази оценка Съветът разгледа националната програма за реформи и програмата за стабилност. Неговите препоръки по член 6 от Регламент (ЕС) № 1176/2011 са отразени в препоръки 1—8 по-долу.

               (20)

               В контекста на европейския семестър Комисията направи също така анализ на икономическата политика в еврозоната като цяло. На тази основа Съветът публикува конкретни препоръки, адресирани до държавите членки, чиято парична единица е еврото (8). Като държава, чиято парична единица е еврото, Италия следва също да гарантира пълното и навременно изпълнение на тези препоръки,

         ПРЕПОРЪЧВА на Италия да предприеме следните действия в периода 2014—2015 г.:

               1.

               Да подсили бюджетните мерки за 2014 г. в контекста на очертаващите се различия спрямо изискванията на Пакта за стабилност и растеж, а именно правилото за намаляване на дълга, основано на прогнозата на службите на Комисията от пролетта на 2014 г., и да осигури напредък към изпълнение на средносрочната цел. През 2015 г. да подсили значително бюджетната стратегия, за да осигури изпълнение на изискването за намаляване на дълга и съответно постигане на средносрочната цел. След това да гарантира, че общият държавен дълг ще започне да намалява значително, да изпълни амбициозния план за приватизация, да извърши благоприятстваща растежа данъчна корекция въз основа на обявените значителни икономии, произтичащи от трайното подобрение на ефикасността и качеството на държавните разходи на всички нива на управление, като същевременно запази благоприятстващите растежа разходи в областта на научните изследвания и развойната дейност, иновациите, образованието и основните инфраструктурни проекти. Да гарантира независимостта и цялостното привеждане в действие на фискалния съвет възможно най-бързо и не по-късно от септември 2014 г., т.е. навреме за оценката на проекта на бюджетния план за 2015 г.

               2.

               Да продължи прехвърлянето на данъчната тежест от производствените фактори към потреблението, имуществото и околната среда, което е в съответствие с бюджетните цели. За тази цел да оцени ефективността на неотдавнашното намаление на данъчното облагане на трудовите доходи и да гарантира финансирането му през 2015 г., да преразгледа директните данъчни приходи и да разшири данъчната основа, в частност по отношение на потреблението. Да гарантира по-ефективно екологично данъчно облагане, в т.ч. по отношение на акцизите, както и да отмени вредните за околната среда субсидии. До март 2015 г. да въведе закон за провеждане на данъчна реформа, включително като приеме декретите, позволяващи реформата на кадастралната система, за да гарантира ефективността на реформата на данъчното облагане върху недвижимата собственост. Да продължи повишаването на степента на спазване на данъчното законодателство като подобри предвидимостта на данъчната система, опрости процедурите, подобри събирането на данъчните задължения и модернизира данъчната администрация. Да продължи борбата с данъчните измами и да предприеме допълнителни стъпки срещу сивата икономика и недекларирания труд.

               3.

               Като част от по-мащабно усилие за подобряване на ефикасността на публичната администрация да разясни компетенциите на на всички равнища на управление. Да осигури по-добро управление на средствата от фондовете на ЕС чрез предприемането на решителни действия за подобряване на административния капацитет, прозрачността, оценката и контрола на качеството, както на национално, така и на регионално равнище, особено в южните райони. Да подобри допълнително ефективността на антикорупционните мерки, включително като преразгледа правилата за сроковете на давност до края на 2014 г. и да укрепи правомощията на националния орган за борба с корупцията. Да проведе своевременно мониторинг на реформите, приети с цел повишаване на ефикасността на гражданското правосъдие с оглед гарантиране на тяхната ефективност и приемане на допълнителни действия, ако е необходимо.

               4.

               Да повиши стабилността на банковия сектор и да гарантира капацитета му да управлява и да се освобождава от обезценени активи с цел да съживи кредитирането на реалната икономика. Да подобри небанковия достъп до финансиране за предприятия, особено за малки и средни предприятия. Да продължи да насърчава и да наблюдава ефикасните практики на корпоративно управление в целия банков сектор, като отдели особено внимание на големите кооперативни банки („banche popolari“) и ролята на фондациите с оглед на подобряването на ефективността на на финансовото посредничество.

               5.

               До края на 2014 г. да оцени въздействието на реформите на пазара на труда и на определянето на заплатите върху създаването на работни места, процедурите за уволнение, двойствеността на пазара на труда и разходната конкурентоспособност, както и да прецени дали са необходими допълнителни действия. Да работи за постигане на по-широкообхватна социална закрила за безработните, като същевременно ограничи използването на схеми за компенсиране на заплащанията с цел улесняване на преразпределянето на работната сила. Да подсили връзката между активните и пасивните политики на пазара на труда, като до декември 2014 г. изготви подробна пътна карта за действие, и да подобри координацията и резултатността на публичните услуги за заетост в цялата страна. Да предприеме ефективни действия за насърчаване на заетостта сред жените, като до март 2015 г. приеме мерки за намаляване на възпиращите фактори от данъчно естество за вторите работещи членове на домакинството и предостави подходящи услуги за домашни грижи. Да предостави подходящи услуги в цялата страна за нерегистрирани млади хора и до края на 2014 г. да гарантира по-силен ангажимент от страна на частния сектор за предоставяне на качествени стажове и чиракуване в съответствие с целите на гаранцията за младежта. Да вземе мерки по отношение на бедността и социалното изключване, да подсили новата пилотна схема за социално подпомагане, без да се отклонява от бюджетните цели, да гарантира подходяща насоченост, обвързване със стриктни правила и равно разпределение в цялата страна, както и да подсили връзката с мерки за активизиране. Да подобри ефективността на схемите за подпомагане на семейства и качествени услуги в полза на домакинствата с ниски доходи и с деца.

               6.

               Да въведе националната система за оценка на училищата с цел подобряване на резултатите и намаляване на броя на преждевременно напускащите училище лица. Да увеличи използването на ученето в процеса на работа в горната степен на средното професионално образование и обучение и да укрепи професионално ориентираното висше образование. Да създаде национален регистър на квалификациите, за да гарантира широко признаване на уменията. Да гарантира, че публичното финансиране се използва в по-голяма степен за възнаграждаване на качествено висше образование и научни изследвания.

               7.

               Да одобри неприетото законодателството или други равностойни мерки, насочени към опростяване на регулаторната среда за предприятията и гражданите и да се справи с пропуските при прилагането на съществуващото законодателство. Да ускори отварянето на пазара и премахването на оставащите пречки и ограничения за конкуренцията в областта на професионалните и местните държавни услуги, застраховките, дистрибуцията на горива, търгавията на дребно и пощенските услуги. Да подобри ефективността на обществените поръчки, особено чрез рационализиране на процедурите, включително чрез по-добро използване на електронни обществени поръчки, рационализиране на централните органи за обществени поръчки и осигуряване на правилно прилагане на правилата за периодите преди и след възлагането на поръчките. За местните обществени услуги до 31 декември 2014 г. да изпълнява стриктно законодателството за коригиране на договорите, които не отговарят на изискванията относно вътрешното възлагане на поръчки.

               8.

               До септември 2014 г. възможно най-бързо и цялостно да приведе в действие органа по въпросите на транспорта. Да одобри списъка със стратегически инфраструктурни обекти в енергийния сектор и да подобри управлението на пристанищата и връзките с вътрешността на страната.

      Съставено в Брюксел на 8 юли 2014 година.

            За Съвета

            Председател

         P. C. PADOAN

      (1)  ОВ L 209, 2.8.1997 г., стр. 1.

      (2)  OВ L 306, 23.11.2011 г., стр. 25.

      (3)  Продължават да се прилагат и през 2014 г. съгласно Решение 2014/322/ЕС на Съвета от 6 май 2014 г. относно насоки за политиките за заетост на държавите членки (ОВ L 165, 4.6.2014 г., стр. 49).

      (4)  ОВ C 217, 30.7.2013 г., стр. 42.

      (5)  Регламент (ЕС) № 473/2013 на Европейския парламент и на Съвета от 21 май 2013 г. относно общите разпоредби за мониторинг и оценка на проектите за бюджетни планове и за гарантиране на коригирането на прекомерния дефицит на държавите членки в еврозоната(ОВ L 140, 27.5.2013 г., стр. 11).

      (6)  COM(2013) 800 final

      (7)  Съгласно член 5, параграф 2 от Регламент (ЕО) № 1466/97 на Съвета.

      (8)  Вж. страница 141 от настоящия брой на Официален вестник.


Важна правна забележка

|

52007SC0958

Препоръка на Комисията до Съвета за упълномощаване на Комисията да започне преговори за участието на Общността в работата на Международния диалог за данъците  /* SEC/2007/0958 окончателен */

	[pic] | КОМИСИЯ НА ЕВРОПЕЙСКИТЕ ОБЩНОСТИ |Брюксел, 11.7.2007SEC(2007) 958 окончателенПРЕПОРЪКА НА КОМИСИЯТА ДО СЪВЕТАза упълномощаване на Комисията да започне преговори за участието на Общността в работата на Международния диалог за данъцитеОБЯСНИТЕЛЕН МЕМОРАНДУМКонтекст на предложението |110 | Основания и цели на предложението Международният диалог за данъците (МДД) е асоциация между ОИСР, МВФ и Световната банка. Тази асоциация няма нито устав, нито юридическа правосубектност, понастоящем се управлява от подписано споразумение между представителите на трите организации-участнички. Целите на МДД са следните: - да насърчи реалния диалог между организациите-участнички и правителствата относно данъците, така че всички държави да разполагат с нужната информация за дискусиите относно данъчната политика и администрация; - да се установят и споделят успешните данъчни практики; - да се координират протичащите дейности в данъчната сфера, за да се избегне дублирането им; - да се предостави полезна информация за техническа помощ по данъчните въпроси. Проведените проучвания от МДД са публикувани на неговата интернет- страница (http://www.itdweb.org/Pages/Home.aspx). Освен това, МДД организира редовно международни конференции. МДД се финансира основно с вноски от организациите-участнички. Размерът на вноските се определя ежегодно с единодушно решение от управителната група, съставена от представители на организациите-участнички. През последните финансови години вноската на всяка от организациите-участнички възлизаше приблизително на около 100 000 EUR. МДД и организациите, които участват в него, поискаха от Комисията да стане четвъртата организация-участничка. |120 | Общ контекст Комисията си е поставила за цел да улесни координацията в световен мащаб на данъчните политики и административното сътрудничество в областта на данъците. В действителност, като се има предвид глобализацията на икономиката и нарастващият международен характер на търговския обмен, изглежда все по-наложително да се води диалог с международните организации за координирането на съответните усилия практическото осъществяване на такива принципи, като доброто управление и данъчната прозрачност. Комисията изразява желание да се включи в диалога, при пълна прозрачност по отношение на държавите-членки. За постигането на тази цел в световен мащаб МДД е най-важният форум на високо ниво за обсъждане на въпроси от данъчната политика и администрацията на данъците. Разширяването на диалога между данъчните администрации на световно ниво и задълбоченото сътрудничество в специфични области би трябвало да доведат до постепенно опростяване и модернизиране на административните правила и процедури, с които европейските икономически субекти трябва да се съобразяват в областта на данъците. Активното участие на Съюза, представляван от Комисията, в дискусиите в рамките на МДД ще позволи да се обсъдят на международно равнище възможностите за сътрудничество в борбата срещу трансграничните данъчни измами в световен мащаб. Активното участие на Съюза, представляван от Комисията в дискусиите в рамките на МДД, ще позволи да се анализират усилията или натрупаният опит от трети страни по изработването на предложения, целящи осъвременяване на европейската система за ДДС. |139 | Действащи разпоредби в обхвата на предложението Не съществува действаща разпоредба в областта, за която се отнася предложението. |140 | Съвместимост с другите политики и цели на Съюза В съобщението до Съвета, Европейския парламент, Европейския икономически и социален комитет и Комитета на регионите, озаглавено „Управлението в условията на европейски консенсус за развитието – Към хармонизиран подход в рамките на Европейския съюз“, Комисията подчертава необходимостта да се развива доброто данъчно управление в развиващите се страни. Целите на МДД са в съответствие с тази препоръка. МДД осъществява проучвания и организира конференции по много и разнообразни данъчни въпроси, голяма част от които са твърде близки до областите, в които Европейският съюз полага активни усилия. Участието в МДД ще помогне за постигане на синергични действия. За доброто функциониране на вътрешния пазар е необходимо координиране на данъчните политики и административни практики на международно ниво. Проведените проучвания от МДД са от полза за развиващите се страни, с оглед поощряване на правилата за добро данъчно управление в съответствие с политиката за развитие на Общността и по-специално с препоръките на Комисията в съобщението ѝ до Съвета, Европейския парламент, Европейския икономически и социален комитет и Комитета на регионите озаглавено „Управлението в условията на европейски консенсус за развитието – Към хармонизиран подход в рамките на Европейския съюз“[1]. |Консултации със заинтересованите страни и оценка на въздействието |Консултации със заинтересованите страни |219 | Няма други заинтересовани страни освен държавите-членки и международните организации, които участват в МДД. |Събиране и използване на експертни мнения |229 | Не бе необходимо използването на външен експертен опит. |230 | Оценка на въздействието Беше предвидено да се субсидира работата на МДД. Въпреки това, този вариант отпадна, защото не позволяваше активното участие при определянето на целите и работния план на МДД. Избран бе вариантът за сключване на споразумение между Съюза и партньорските организации на МДД. Този вариант ще позволи на Комисията да участва в Управителната група на МДД и следователно да определя с другите организации работната програма на МДД и неговите приоритети. |Правни елементи на предложението |305 | Кратко изложение на предлаганите мерки Касае се за препоръка на Комисията до Съвета, в която Съветът се приканва да даде мандат на Комисията да започне преговори за подписване на договор за партньорство с МДД. |310 | Правно основание Член 181A от Договора за създаване на Европейската общност. |320 | Принцип на субсидиарност Прилага се принципът на субсидиарност, доколкото предложението не засяга област от изключителната компетентност на Общността. |Целите на предложението не могат да бъдат постигнати в достатъчна степен чрез действието на държавите-членки поради изложените по-долу причини: |321 | Единствено международни организации могат да бъдат партньори в рамките на МДД. Държавите могат да бъдат членове, но не могат да участват в Управителната група. |323 | Не е възможно дадена държава да стане партньор на МДД. |Целите на предложението могат да се реализират по-добре с действие на Общността поради изложените по-долу причини. |324 | Участието на Съюза в МДД ще осигури координиран подход и ще позволи да се повлияе на работната програма на МДД. |327 | Държавите-членки имат възможността да са членове на МДД и да се възползват от резултатите от направените проучвания от МДД; за сметка на това, те не могат да се намесват при определянето на работната програма. |Поради това, предложението е в съответствие с принципа на субсидиарността. |Принцип на пропорционалност Предложението е в съответствие с принципа на пропорционалността поради изложените по-долу причини. |331 | Подписването на споразумение с партньорите на МДД от името на Съюза ще осигури пълна прозрачност по отношение на държавите-членки. |332 | Участието на Комисията в работата на МДД от името на Съюза ще позволи да се намалят финансовите последици от това участие. |Избор на правни инструменти |341 | Предлаган инструмент: препоръка. |342 | Други инструменти не биха били подходящи поради изложените по-долу причини: Би могло да се предвиди сключването на споразумение между Комисията и другите организации-партньори на МДД без участието на държавите-членки, но при всички случаи тази възможност не би позволила необходимата степен на участие на Съюза в работите на МДД. |Бюджетни последици |401 | На този етап, препоръката няма влияние върху бюджета; въпреки това, ако на по-късен етап Съветът даде мандат на Комисията да стане партньор на МДД, това ще наложи финансово участие от порядъка на 130 000 EUR през всяка от следващите 5 години. |Допълнителна информация |Клауза за преразглеждане/преработка/клауза за край на валидността |531 | Предложението включва клауза за преразглеждане. |1.  ПРЕПОРЪКА НА КОМИСИЯТА ДО СЪВЕТАза упълномощаване на Комисията да започне преговори за участието на Общността в работата на Международния диалог за данъцитеКОМИСИЯТА НА ЕВРОПЕЙСКИТЕ ОБЩНОСТИ,ПРЕПОРЪЧВА:Съветът да упълномощи Комисията да преговаря за участието на Общността в работата на Международния диалог за данъците.Предвид обстоятелството, че съгласно Договора Комисията ще води тези преговори от името на Общността, Съветът да назначи комитет ad hoc , който ще подпомогне Комисията при изпълнението на тази задача.ПРИЛОЖЕНИЕПисмо от 19.4.2007 г. отправено от Danny Leipziger, вицепрезидент на Световната банка, до европейския комисар Kovács, с което се отправя покана към Европейския съюз да стане член на Международния диалог за данъците.[pic][pic][1] CОМ(2006) 421 окончателен.


title: Препоръка на Европейския парламент и на Съвета от 18 юни 2009 година за създаване на Европейска система за кредити в професионалното образование и обучение (ECVET) (Текст от значение за ЕИП)

text:
               8.7.2009

               BG

               Официален вестник на Европейския съюз

               C 155/11

      ПРЕПОРЪКА НА ЕВРОПЕЙСКИЯ ПАРЛАМЕНТ И НА СЪВЕТА

   от 18 юни 2009 година
   за създаване на Европейска система за кредити в професионалното образование и обучение (ECVET)
   (текст от значение за ЕИП)
   2009/C 155/02
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 149, параграф 4 и член 150, параграф 4 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с процедурата, предвидена в член 251 от Договора (3),
   като имат предвид, че:

               (1)

               Развитието и признаването на знанията, уменията и компетентността на гражданите са решаващи за тяхното лично и професионално развитие, както и за конкурентоспособността, заетостта и социалното сближаване в Общността. Във връзка с това те следва да улеснят транснационалната мобилност за работещи и учащи и да допринесат за посрещане на нуждите на търсенето и предлагането на европейския трудов пазар. Участието в учене през целия живот без граници за всички, както и трансферът, признаването и натрупването на индивидуални учебни резултати, постигнати във формален, неформален и самостоятелен контекст на обучение, следва да бъдат насърчавани и усъвършенствани на общностно равнище.

               (2)

               Според заключенията на Европейския съвет в Лисабон от 2000 г. повишаването на прозрачността на квалификациите следва да бъде един от главните компоненти, необходими за приспособяване на системите за образование и обучение в Общността към потребностите на основаващото се на знания общество. Освен това Европейският съвет в Барселона от 2002 г. постави акцент върху значението, което има подобряването на прозрачността и на методите за признаване в областта на професионалното образование и обучение („ПОО“).

               (3)

               Схемите за ПОО, една от основните области на ученето през целия живот, са свързани непосредствено както с общото и висшето образование, така и с политиката на заетост, а също така и със социалната политика на всяка държава-членка. Посредством тяхното междуотраслово въздействие, те насърчават не само конкурентоспособността на европейската икономика и задоволяването на потребностите на пазара на труда, но и социалното сближаване и равенството, а също така и активното участие на гражданите.

               (4)

               Резолюцията на Съвета от 19 декември 2002 г. за насърчаване на активното европейско сътрудничество в областта на професионалното образование и обучение (4) („Копенхагенски процес“) и Съвместният доклад на Съвета и на Комисията от 2004 г. относно изпълнението на работната програма „Образование и обучение 2010 г.“ (5) подчертават важността от създаване на система за трансфер на кредити в професионалното образование и обучение, а съвместният доклад за напредъка от 2008 г. на Съвета и на Комисията (6) изтъква необходимостта от засилване на усилията за подобряване на качеството и на привлекателността на ПОО.

               (5)

               Заключенията на Съвета и на представителите на правителствата на държавите-членки, заседаващи в рамките на Съвета, от 15 ноември 2004 г. относно бъдещите приоритети на засиленото европейско сътрудничество в областта на професионалното образование и обучение, дадоха предимство на разработването и прилагането на Европейска система за трансфер на кредити в ПОО с цел да се позволи на учащите да надграждат постиженията, придобити в резултат на учебните пътеки, когато преминават от една система за професионално обучение в друга.

               (6)

               Целта на настоящата препоръка е да се създаде Европейска система за кредити в професионалното образование и обучение („ECVET“), която да улесни трансфера, признаването и натрупването на оценени учебни резултати на лица, чиято цел е да придобият професионална квалификация. Това ще подобри общото разбиране за учебните резултати на гражданите и тяхната прозрачност, транснационална мобилност и преносимост между и, по целесъобразност, вътре в държавите-членки, в условията на зона без граници за учене през целия живот, както и мобилността и възможността за пренос на квалификации на национално равнище между различните сектори на икономиката и на пазара на труда; в допълнение, това ще допринесе за развитието и разширяването на европейското сътрудничество в областта на образованието и квалификацията.

               (7)

               ECVET следва да се основава на принципите и техническите характеристики, изложени в приложение II. Освен това следва да се основава на общите принципи за осигуряване на качество, установени в заключенията на Съвета от 28 май 2004 г. относно осигуряване на качество в областта на професионалното образование и обучение и Препоръката на Европейския парламент и на Съвета от 18 юни 2009 г. относно създаване на Европейска референтна рамка за осигуряване на качество в професионалното образование и обучение (7).

               (8)

               ECVET е приложима за всички учебни резултати, които по принцип следва да бъдат постигнати чрез различни образователни и учебни пътеки на всички нива на Европейската квалификационна рамка за обучение през целия живот („ЕКР“), а след това — пренесени и признати. Поради това настоящата препоръка допринася за по-широките цели на насърчаването на ученето през целия живот и за увеличаване пригодността за работа, готовността за мобилност и социалното включване на работещи и учащи. По-специално се улеснява развитието на гъвкави и съобразени с индивидуалните потребности пътеки, а така също и признаването на учебните резултатите, постигнати при неформално и самостоятелно учене.

               (9)

               Прозрачните принципи за осигуряване на качество, обменът на информация и създаването на партньорства между институции, компетентни по въпросите на квалификациите, както и между институции, предоставящи професионално образование и обучение, и други заинтересовани страни следва да спомогнат за изграждане на взаимно доверие и да улеснят изпълнението на настоящата препоръка.

               (10)

               Настоящата препоръка следва да улесни съвместимостта, съпоставимостта и взаимното допълване между кредитните системи, използвани в ПОО и Европейската система за трансфер и натрупване на кредити („ECTS“), прилагана във висшето образование, като по този начин следва да се допринесе за по-добра взаимосвързаност между различните степени на образование и обучение съгласно националното законодателство и практика.

               (11)

               Валидирането на оценените учебни резултати от неформалното и самостоятелното учене следва да бъде насърчавано в съответствие със заключенията на Съвета от 28 май 2004 г. относно общите европейски принципи за идентифициране и валидиране на неформалното и самостоятелното учене.

               (12)

               Настоящата препоръка допълва Препоръката на Европейския парламент и на Съвета от 23 април 2008 г. за създаване на Европейска квалификационна рамка за обучение през целия живот (8), която препоръчва държавите-членки да насърчават сближаването на Европейската квалификационна рамка и съществуващи или бъдещи европейски системи за трансфер и натрупване на кредити във висшето образование и ПОО. Докато главната цел на Европейската квалификационна рамка е да повиши прозрачността, съпоставимостта и преносимостта на придобитите квалификации, ECVET има за цел да улеснява трансфера, признаването и натрупването на индивидуални учебни резултати по пътя към придобиване на квалификация.

               (13)

               Настоящата препоръка взема предвид Решение № 2241/2004/ЕО на Европейския парламент и на Съвета от 15 декември 2004 г. относно единна рамка на Общността за прозрачност на професионалните квалификации и умения (Европас) (9) и Препоръка на Европейския парламент и на Съвета от 18 декември 2006 г. относно транснационалната мобилност в рамките на Общността с цел образование и обучение — Европейска харта за качество на мобилността (10).

               (14)

               Настоящата препоръка следва да улесни участието на компетентни местни и регионални органи в процеса на свързване на национални или други квалификационни рамки и системи с ECVET, когато това е уместно.

               (15)

               Настоящата препоръка не следва да засяга Директива 2005/36/ЕО на Европейския парламент и на Съвета от 7 септември 2005 г. относно признаването на професионалните квалификации (11), с която се предоставят права и задължения както на съответния национален орган, така и на мигранта. Използването на ECVET не следва да засяга достъпа до пазара на труда, когато професионалните квалификации са били признати в съответствие с Директива 2005/36/ЕО. Освен това ECVET не предполага ново право за гражданите да получават автоматично признаване на учебни резултати или точки.

               (16)

               Въвеждането и прилагането на ECVET съгласно членове 149 и 150 от Договора е доброволно и затова може да се извърши единствено в съответствие със съществуващите национални законови и подзаконови нормативни актове.

               (17)

               Доколкото целта на настоящата препоръка, а именно да подкрепя и допълва дейността на държавите-членки, да улеснява сътрудничеството между тях, да повишава прозрачността и насърчава мобилността и ученето през целия живот, не може да бъде постигната в достатъчна степен от държавите-членки и следователно може, поради своя мащаб или последици, да бъде постигната по-добре на общностно ниво, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящата препоръка не надхвърля необходимото за постигане на тези цели, тъй като тя не заменя, нито определя националните квалификационни системи, квалификации, или националните системи на кредити, не предписва конкретни учебни резултати или индивидуални компетентности, не се стреми към раздробяване или хармонизиране на квалификационните системи, нито го налага,

         ОТПРАВЯТ ПРЕПОРЪКА КЪМ ДЪРЖАВИТЕ-ЧЛЕНКИ ДА:

               1.

               насърчават Европейската система за кредити в професионално образование и обучение („ECVET“), както се посочва в приложения I и II, на всички нива в ЕКР по отношение на квалификациите за ПОО, за да улеснят транснационалната мобилност и признаването на учебните резултати в областта на ПОО и процеса на учене без граници през целия живот;

               2.

               създадат необходимите условия и да приемат мерки, когато е приложимо, така че от 2012 г. ECVET да може да бъде постепенно прилагана спрямо квалификациите за ПОО на всички нива в ЕКР — в съответствие с националното законодателство и практика и въз основа на изпробване и изпитване — както и да се използва за трансфер, признаване и натрупване на индивидуални учебни резултати, постигнати при формално учене, а когато е уместно — и при неформално и самостоятелно учене;

               3.

               подкрепят развитието на национални и европейски партньорства и мрежи, в които участват институции и органи, отговорни за квалификациите и дипломите, институти, предоставящи ПОО, социални партньори и други заинтересовани страни, специализирани в изпробването, прилагането и насърчаването на ECVET;

               4.

               гарантират, че заинтересованите страни и лица в областта на ПОО имат достъп до информация и насоки относно използването на ECVET, като същевременно се улеснява обменът на информация между държавите-членки. Освен това, да гарантират, че прилагането на ECVET към квалификациите се оповестява правилно от компетентните държавни органи и че съответните „Европас“ документи, издавани от компетентните органи съдържат ясно изложена относима информация;

               5.

               прилагат общите принципи за осигуряване на качество в ПОО, установени в заключенията на Съвета от 28 май 2004 г. относно осигуряване на качество в областта на професионалното образование и обучение, при използване на ECVET, в съответствие с националното законодателство и практика, по-специално във връзка с оценката, валидирането и признаването на учебни резултати;

               6.

               гарантират наличието на функциониращи механизми за координация и наблюдение на съответните равнища съгласно законодателството, структурите и изискванията на всяка държава-членка, с цел да се гарантира качество, прозрачност и съвместимост на инициативите, предприети за прилагане на ECVET,

         ОДОБРЯВАТ РЕШЕНИЕТО НА КОМИСИЯТА ДА:

               1.

               подкрепя държавите-членки в изпълнението на задачите, посочени в точки 1—6, и в прилагането на принципите и техническите характеристики на ECVET, установени в приложение II, по-специално чрез улесняване на изпитването, сътрудничеството, взаимното обучение, насърчаването и предприемането на информационни и консултативни инициативи, при гарантиране на достъп до справочни материали за всички заинтересовани граждани;

               2.

               разработи ръководства и инструменти за ползвателите и да адаптира съответните документи „Европас“ в сътрудничество с държавите-членки, национални и европейски експерти и ползватели; да развива експертни умения за повишаване на съвместимостта и взаимното допълване между ECVET и ECTS, използвана в системата на висшето образование, в сътрудничество с експерти в областта на ПОО и на висшето образование и с ползватели на европейско и национално равнище; както и да осигурява редовна информация за новостите в ECVET;

               3.

               насърчава и да участва заедно с държавите-членки в европейска мрежа ECVET, която включва съответните заинтересовани страни в областта на ПОО и компетентни национални институции, с оглед разпространение и подкрепа за ECVET в държавите-членки и създаване на устойчива платформа за обмен на информация и опит между държавите-членки; в рамките на тази мрежа да създаде група от ползватели на ECVET, за да допринесе за актуализирането на ръководствата за потребителите, както и за качеството и цялостната съгласуваност в процеса на сътрудничество при прилагането на ECVET;

               4.

               наблюдава и да проследява предприетите действия, включително резултатите от изпробването и изпитването, а след преценка и оценка на това действие, извършени в сътрудничество с държавите-членки, в срок до 18 юни 2014 г. да докладва на Европейския парламент и на Съвета относно натрупания опит и бъдещите последици, включително, ако е необходимо, относно преглед и адаптиране на настоящата препоръка, включващо актуализация на приложенията и насоките, в сътрудничество с държавите-членки.

      Съставено в Брюксел на 18 юни 2009 година.

            За Европейския парламент

            Председател

         H.-G. PÖTTERING

            За Съвета

            Председател

         Štefan FÜLE

      (1)  ОВ C 100, 30.4.2009 г., стp. 140.

      (2)  ОВ C 325, 19.12.2008 г., стр. 48.

      (3)  Позиция на Европейския парламент от 18 декември 2008 г. (все още непубликувана в Официален вестник) и Решение на Съвета от 11 май 2009 г.

      (4)  ОВ C 13, 18.1.2003 г., стр. 2.

      (5)  ОВ C 104, 30.4.2004 г., стр. 1.

      (6)  ОВ C 86, 5.4.2008 г., стр. 1.

      (7)  Вж. стр. 1 от настоящия брой на Официален вестник.

      (8)  ОВ C 111, 6.5.2008 г., стр. 1.

      (9)  ОВ L 390, 31.12.2004 г., стр. 6

      (10)  ОВ L 394, 30.12.2006 г., стр. 5.

      (11)  ОВ L 255, 30.9.2005 г., стр. 22.

      ПРИЛОЖЕНИЕ I

         ОПРЕДЕЛЕНИЯ

      За целите на настоящата препоръка се прилагат следните определения:

                  а)

                  „квалификация“ означава официален резултат от процес на оценка и валидиране, който се получава, когато компетентна институция установи, че дадено лице е постигнало учебни резултати в съответствие с дадени стандарти;

                  б)

                  „учебни резултати“ означава формулировка относно това, което учащият знае, разбира и може да прави след завършване на даден процес на обучение и която се определя по отношение на знания, умения и компетентност;

                  в)

                  „единица учебни резултати“ (единица) означава компонент от определена професионална квалификация, състоящ се от съгласуван набор от знания, умения и компетентности, който може да бъде оценен и валидиран;

                  г)

                  „кредит за учебни резултати“ (кредит) означава пакет от учебни резултати на дадено лице, които са били оценени и които могат да се натрупват с цел квалификация или да се прехвърлят към други учебни програми или квалификации;

                  д)

                  „компетентна институция“ означава институция, която е отговорна за разработването и предоставянето на квалификация или за признаването на единици или други функции, свързани с ECVET, като разпределение на ECVET точки за квалификации и единици, оценка, валидиране и признаване на учебни резултати съгласно нормите и практиките на участващите държави;

                  е)

                  „оценка на учебни резултати“ означава методи и процеси, използвани за определяне на рамките, в които учащият всъщност е усвоил практически знания, умения и компетентности;

                  ж)

                  „валидиране на учебни резултати“ означава процесът, в който се потвърждава, че определени оценени учебни резултати, постигнати от учащия, съответстват на конкретни резултати, които биха се изисквали относно дадена единица или квалификация;

                  з)

                  „признаване на учебни резултати“ означава процесът на атестиране на официално постигнатите резултати от ученето чрез присъждане на единици или квалификации;

                  и)

                  „ECVET точки“ означава числен израз на цялостното значение на учебните резултати в рамките на дадена квалификация и на относителната тежест на единиците по отношение на тази квалификация.

      ПРИЛОЖЕНИЕ II

         ECVET — ПРИНЦИПИ И ТЕХНИЧЕСКИ ХАРАКТЕРИСТИКИ

      ECVET е техническа рамка за трансфер, признаване и — когато е целесъобразно — натрупване на индивидуални учебни резултати с цел придобиване на квалификация. Инструментите и методиката на ECVET включват описание на квалификациите, изразено в единици учебни резултати със съответните точки, процес на трансфер и натрупване, както и допълнителни документи като например споразумения за учене, академични справки и ръководства за ползвателите на ECVET.
      ECVET е предназначена да улесни в рамките на мобилността и в съответствие с националното законодателство признаването на учебни резултати с цел придобиване на квалификация. Следва да се отбележи, че ECVET не води до възникването на ново право за гражданите да получават автоматично признаване на учебни резултати или точки. Нейното прилагане спрямо дадена квалификация съответства на законодателството, приложимите правила и разпоредби в държавите-членки и се основава на следните принципи и технически характеристики:
      1.   Единици учебни резултати

      Единицата представлява компонент от квалификация, състоящ се от съгласуван пакет от знания, умения и компетентности, които могат да бъдат оценени и валидирани с помощта на определен брой свързани с тях ECVET точки. Дадена квалификация по принцип включва няколко единици и е съставена от целия пакет единици. По този начин учащият се може да придобие дадена квалификация чрез натрупване на необходимите единици, придобити в различни държави и в различен контекст на учене (формално и когато е целесъобразно — неформално и самостоятелно) при спазване на националното законодателство относно натрупването на единици и признаването на учебни резултати.
      Единиците, които съставят една квалификация, следва да са:

                  —

                  описани достъпно и разбираемо, като се посочват знанията, уменията и компетентностите, които се съдържат в тях,

                  —

                  структурирани и организирани по ясен начин във връзка с цялостната квалификация,

                  —

                  структурирани по начин, който позволява оценка на отделни компоненти и валидиране на учебни резултати, съдържащи се в единицата.

            Дадена единица може да е специфична за една единствена квалификация или да е обща за няколко квалификации. Очакваните учебни резултати, които определят дадена единица, могат да бъдат постигнати независимо къде или как са придобити. Така единицата не трябва да се смесва с компонента на формалната учебна програма или курса на обучение.
      Компетентните институции и партньорите, участващи в процеса на обучение, определят правилата и процедурите за определяне на характеристиките на единиците от учебни резултати и за съчетаване и натрупване на единици за дадена квалификация съгласно националните или регионалните правила.
      Техническите характеристики за дадена единица следва да включват:

                  —

                  общото название на единицата,

                  —

                  общото название на квалификацията (или квалификациите), към която (които) се отнася единицата, когато това е приложимо,

                  —

                  означението на квалификацията съгласно нивото по ЕКР и, когато е подходящо, нивото по националната квалификационна рамка („НКР“) заедно с ECVET кредитните точки, свързани с тази професионална квалификация,

                  —

                  учебните резултати, които се съдържат в единицата,

                  —

                  процедурите и критериите за оценка на тези учебни резултати,

                  —

                  ECVET точките, свързани с единицата,

                  —

                  срокът на валидност на единицата, когато е целесъобразно.

            2.   Трансфер и натрупване на учебни резултати, ECVET партньорства

      В ECVET, единиците учебни резултати, постигнати в една среда, се оценяват и след успешната оценка се извършва техният трансфер в друга среда. В този втори контекст те се валидират и признават от компетентната институция като част от изискванията за квалификацията, която лицето се стреми да придобие. След това единиците учебни резултати могат да се натрупват с цел придобиване на тази квалификация съгласно националните или регионалните правила. Съответните компетентни институции и партньорите, участващи в процеса на обучение, разработват процедури и насоки за оценка, валидиране, натрупване и признаване на единици учебни резултати.
      Трансферът на кредити въз основа на ECVET, който се прилага към учебни резултати, постигнати при формално учене, следва да се подпомогне чрез установяване на партньорства и мрежи, включващи компетентни институции, всяка от които има правомощия в своята област да предоставя квалификации или единици или да дава кредити за трансфер и валидиране при постигнати учебни резултати.
      Създаването на партньорства има за цел да:

                  —

                  предостави обща рамка за сътрудничество и работа в мрежа между партньорите, установени в Меморандуми за разбирателство („МР“), чрез които се създава климат на взаимно доверие,

                  —

                  подпомага партньорите в създаването на конкретни споразумения за трансфер на кредити за учащите.

            В МР следва да се потвърди, че партньорите:

                  —

                  взаимно приемат статуса си на компетентни институции,

                  —

                  взаимно приемат своите критерии и процедури за осигуряване на качество, оценка, валидиране и признаване като задоволителни за целите на трансфера на кредити,

                  —

                  приемат условията за работа на партньорската мрежа като цели, продължителност, споразумения за извършване на преглед на МР,

                  —

                  приемат съпоставимостта на професионалните квалификации, предмет на трансфера на кредити, използвайки референтните нива, установени от EQF,

                  —

                  определят другите участници и компетентни институции, които може да са включени в съответния процес, както и техните функции.

            За да се прилага ECVET към учебни резултати, постигнати при неформално и самостоятелно учене или от учене извън рамката на МР, компетентната институция, която има правомощия да предоставя квалификации или единици или да дава кредити, следва да установи процедури и механизми за определянето, валидирането и признаването на такива учебни резултати чрез предоставяне на съответни единици и свързани с тях ECVET точки.
      3.   Споразумение за учене и лична академична справка

      За да се приложи трансфер на кредити, включващ двама партньори и конкретен мобилен учащ се, в рамките на даден МР се сключва споразумение за учене между двете компетентни институции, участващи в процеса на обучение и валидиране, и учащия се. В него следва да се:

                  —

                  направи разграничение между компетентна „изпращаща“ и „приемаща“ институция (1),

                  —

                  определят конкретните условия за даден период на мобилност като самоличността на учащия, продължителността на периода на мобилност, учебните резултати, които се очаква да бъдат постигнати, и свързаните ECVET точки.

            Споразумението за учене следва да определя, че ако учащият се е постигнал очакваните учебни резултати и те са били положително оценени от „приемащата“ институция, то „изпращащата“ институция следва да ги валидира и признае като част от изискванията за квалификация съгласно правилата и процедурите, установени от компетентната институция.
      Трансферът между партньори може да се прилага за учебни резултати, постигнати при формално учене, и ако е целесъобразно — при неформално и самостоятелно учене. По този начин трансферът на кредити за постигнати учебни резултати е процес с три етапа:

                  —

                  „приемащата“ институция оценява постигнатите учебни резултати и предоставя кредит на учащия. Постигнатите учебни резултати и съответните ECVET точки се вписват в „лична академична справка“ на учащия (2),

                  —

                  „изпращащата“ институция валидира кредита като подходящо доказателство за постиженията на учащия,

                  —

                  след това „изпращащата“ институция признава учебните резултати, които са били придобити. Това признаване води до присъждане на единици и на съответните ECVET точки съгласно правилата на „изпращащата“ система.

            Валидирането и признаването от страна на компетентната „изпращаща“ институция зависят от успешната оценка на учебните резултати от страна на компетентната „приемаща“ институция съгласно приетите процедури и критерии за осигуряване на качество.
      4.   ECVET точки

      ECVET точките предоставят допълнителна информация относно професионалните квалификации и единици в цифров вид. Те нямат самостоятелна стойност, независима от придобитите учебни резултати за конкретната квалификация, към които се отнасят, и отразяват постижението и натрупването на единици. За да се създаде общ подход за употребата на ECVET точки, се използва уговорката, според която за учебни резултати, които се очаква да бъдат постигнати за една година формално редовно ПОО, се присъждат 60 точки.
      В ECVET присъждането на точки обикновено има две фази: ECVET точки се присъждат първо за дадена професионална квалификация като цяло и след това за отделните ѝ единици. За дадена квалификация за справка се взема един формален контекст на учене и, на базата на уговорката, за тази квалификация се определя общият брой точки. От този общ брой за всяка единица се разпределят ECVET точки съгласно относителната им тежест в рамките на професионалната квалификация.
      За професионални квалификации, които нямат съответствие във формалните учебни пътеки, могат да се присъждат ECVET кредитни точки по преценка чрез сравняване с друга квалификация, която има съответствие във формалния контекст. За да се установи съпоставимостта на квалификациите, компетентната институция следва да използва като база за сравнение еквивалентното ниво от ЕКР или, евентуално, от националната квалификационна рамка, или сходството на учебните резултати в тясно свързани професионални области.
      Относителната тежест на една единица учебни резултати спрямо професионалната квалификация следва да бъде установена съгласно следните критерии или комбинация от тях:

                  —

                  относителното значение на учебните резултати, които съставят единицата във връзка с участието на пазара на труда, преминаването към по-високи квалификационни степени или социалната интеграция,

                  —

                  сложността, обхвата и обема на учебните резултати в единицата,

                  —

                  необходимото усилие за учащия да придобие знанията, уменията и компетентностите, които се изискват за единицата.

            Относителната тежест за всяка дадена единица, обща за няколко квалификации, както е изразено в ECVET точките, може да се променя в тези квалификации.
      Разпределянето на ECVET точки обикновено е част от структурата на квалификациите и единиците. Те се изготвят от компетентната институция, отговаряща за разработването и поддържането на професионалната квалификация или специално упълномощена за това. В държави, в които вече съществува национална точкова система, съответните компетентни институции създават процедури за преобразуването на националните кредитни точки в ECVET точки.
      Успешното постигане на квалификация или на единица води до присъждането на съответните ECVET точки независимо от действителното време, необходимо за постигането им.
      Обикновено трансферът на елементи води до трансфер на съответните ECVET точки, така че те да бъдат включени при признаването на прехвърлените учебни резултати в съответствие с националните или регионалните правила. От компетентната институция зависи дали да преразгледа, когато е необходимо, ECVET точките, които трябва да се вземат предвид, стига правилата и методологиите, създадени за тази цел да са прозрачни и основани на принципи за осигуряване на качество.
      Всяка квалификация, придобита чрез неформално или самостоятелно учене, за която може да се открие база за сравнение във формалните учебни пътеки, както и съответните единици, носят същите ECVET точки като тази квалификация, с която се съпоставят, при положение, че се постигат същите учебни резултати.

         (1)  „Изпращащата“ институция е тази, която ще валидира и признае учебните резултати, постигнати от учащия. „Приемащата“ институция е тази, която извършва обучението за получаване на съответните учебни резултати от него и ги оценява.

         (2)  Личната академична справка е документ, който съдържа подробна информация за оценените учебни резултати на учащия, единиците и присъдените ECVET точки.


title: Препоръка на Съвета от 12 юли 2011 година относно Националната програма за реформи на Швеция за 2011 г. и съдържаща становище на Съвета относно актуализираната Програма за конвергенция на Швеция за периода 2011—2014 г.

text:
               23.7.2011

               BG

               Официален вестник на Европейския съюз

               C 217/9

         ПРЕПОРЪКА НА СЪВЕТА
   от 12 юли 2011 година
   относно Националната програма за реформи на Швеция за 2011 г. и съдържаща становище на Съвета относно актуализираната Програма за конвергенция на Швеция за периода 2011—2014 г.
   2011/C 217/03
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическата политика (1) и по-специално член 9, параграф 3 от него,
   като взе предвид препоръката на Европейската комисия,
   като взе предвид заключенията на Европейския съвет,
   като взе предвид становището на Комитета по заетостта,
   след консултация с Икономическия и финансов комитет,
   като има предвид, че:

               (1)

               На 26 март 2010 г. Европейският съвет постигна съгласие по предложението на Европейската комисия да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическата политика, която ще бъде съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 13 юли 2010 г. Съветът прие препоръка относно общите насоки за икономическата политика на държавите-членки и на Съюза (за периода 2010—2014 г.), а на 21 октомври 2010 г. прие решение относно насоките за политиката на държавите-членки по заетостта (2), като двата акта заедно представляват „интегрирани насоки“. Държавите-членки бяха приканени да се съобразят с интегрираните насоки при провеждането на националната си икономическа политика и политика по заетостта.

               (3)

               На 12 януари 2011 г. Комисията прие първия годишен обзор на растежа, с което постави началото на нов цикъл на икономическото управление в ЕС и на първия европейски семестър за предварителна интегрирана координация на политиката съгласно стратегията „Европа 2020“.

               (4)

               На 25 март 2011 г. Европейският съвет утвърди приоритетите за фискалната консолидация и структурната реформа (в съответствие със заключенията на Съвета от 15 февруари и 7 март 2011 г. и въз основа на годишния обзор на растежа, изготвен от Комисията). Той подчерта необходимостта да се даде приоритет на възстановяването на стабилността на бюджетите и фискалната устойчивост, намаляването на безработицата чрез реформи на пазара на труда и полагането на нови усилия за повишаване на растежа. Съветът поиска от държавите-членки да отразят тези приоритети в конкретни мерки, които да бъдат включени в техните програми за стабилност или в програмите за конвергенция и в националните програми за реформи.

               (5)

               На 29 април 2011 г. Швеция представи актуализация за 2011 г. на своята програма за конвергенция, която обхваща периода 2011—2014 г., както и своята национална програма за реформи за 2011 г. На двете програми бе направена оценка едновременно.

               (6)

               Преди икономическата криза от 2008—2009 г. шведската икономика беше в период на висок растеж, продължил повече от десетилетие и дължащ се както на вътрешното търсене, така и на нетния износ. Като ориентирана към износа икономика със значителен финансов сектор, тя беше силно засегната от спада във външното търсене и от замразяването на финансовите пазари през 2008 г., което доведе до свиване на БВП с 5,1 % през 2009 г. и до увеличаване на безработицата от около 6 % до над 9 %. Благодарение на доброто начално положение без големи нужди от приспособяване в сектора на домакинствата, в банковия и публичния сектор, както и на адекватната реакция в рамките на паричната и фискалната политика, рецесията беше относително кратка и засегна главно ориентирания към износ производствен сектор. След съживяването на световната търговия шведската икономика постигна твърде значително и широкообхватно възстановяване, като реалният БВП се увеличи с 5,5 % през 2010 г. Поради съвместния ефект от автоматичните стабилизатори и дискреционните мерки, от излишък в размер 3,7 % от БВП през 2007 г. бюджетното салдо достигна до дефицит от 0,9 % през 2009 г. преди възстановяването на равновесието му през 2010 г..

               (7)

               Въз основа на оценката на актуализираната програма за конвергенция съгласно Регламент (ЕО) № 1466/97 Съветът е на мнение, че залегналият в основата на бюджетните прогнози макроикономически сценарий е реалистичен, с изключение на предвижданията за 2012 г., които са оптимистични в сравнение с предвижданията на службите на Комисията от пролетта. Бюджетната стратегия, заложена в актуализираната програма за конвергенция, е уместна, тъй като би допринесла за изпълнение на средносрочната цел (СБЦ) на Швеция за излишък от 1 % от БВП през съответния период. Това би предоставило известен резерв срещу нарушаване на прага от 3 % от БВП в случай на бъдещ спад. Програмата предвижда излишъкът по консолидирания държавен бюджет да нарасне от 0,6 % от БВП през 2011 г. до 3,7 % от БВП през 2014 г., последната година от програмата. Това подобряване би могло да се дължи на заложения висок икономически растеж, тъй като програмата не предвижда никакви усилия за консолидация през тези години. Рисковете за бюджетните цели са до голяма степен балансирани. Тъй като прогнозите за приходите, представени в програмата, изглеждат до известна степен предпазливи за 2011 г., бюджетните резултати може да се окажат малко по-добри през съответната година, докато някои от рисковете за по-ниски от очакваните според бюджетните прогнози резултати от 2012 г. нататък са свързани с оптимистични макроикономически прогнози. Правителството посочи, че допълнителните експанзионистични фискални мерки, предвидени в законопроекта за бюджета за 2011 г. (включващи пети етап по отношение на допълнителния данъчен кредит за наемни работници, по-нататъшно увеличение на прага за плащане на държавен данък върху доходите, по-нисък ДДС за ресторантьорските услуги и по-ниски данъци върху пенсиите), биха могли да бъдат приложени считано от 2012 г., ако съществуват достатъчно възможности за фискални мерки, поради което съществува риск от процикличност на фискалната политика. Като се имат предвид също демографските прогнози, важно е фискалната политика да продължава да следва посоката, която гарантира, че средносрочната цел ще продължава да бъде изпълнявана. Съгласно последната оценка на Комисията, рисковете по отношение на дългосрочната устойчивост на публичните финанси са ниски.

               (8)

               Настоящата ситуация на пазара на жилища и на ипотечния пазар е източник на потенциална нестабилност. След кратка и лека корекция в разгара на финансовата криза, цените на жилищата в Швеция — за разлика от други страни — възобновиха силната възходяща тенденция, наблюдавана от втората половина на 90-те години на миналия век и понастоящем достигат рекордно високи стойности. Високият ръст на цените на жилищата беше придружен от нарастваща задлъжнялост на домакинствата, представляваща около 170 % от разполагаемия доход към средата на 2010 г., най-високото равнище досега. Освен това голям дял от ипотечните дългове са с променлив лихвен процент, с малка амортизация. Това прави шведските домакинства особено уязвими при рязко покачване на лихвените проценти или при влошаване на ситуацията със заетостта. Един чувствителен спад на пазара на жилища би могъл да има отрицателно отражение върху макроикономическата стабилност като принуди домакинствата да ограничат потреблението с цел балансиране на бюджетите си и като увеличи разходите за финансиране на шведските банки.

               (9)

               По отношение на шведския пазар на труда, младите хора и гражданите на държави извън ЕС са в относително слаба позиция в сравнение със средната за ЕС. По-нататъшното подобряване на техните позиции на пазара на труда е от съществено значение за повишаване на общото равнище на заетост и за подобряване на предлагането на работна ръка в дългосрочен план, за да се отговори на демографските предизвикателства от застаряването на населението. Шведското правителство понастоящем прилага няколко реформи, за да подобри състоянието на заетостта на двете групи, като например увеличено финансиране за обучение, длъжности с цел придобиване на професионален опит, професионално обучение за възрастни, обучение по време на професионален стаж, целеви субсидии за заплати и облекчени курсове по шведски език. Най-новите статистически данни показват ясни признаци, че шведският пазар на труда се подобрява за всички участници, с изключение на родените в чужбина жени.

               (10)

               Комисията направи оценка на програмата за конвергенция и на националната програма за реформи. Тя взе предвид не само тяхното значение за провеждането на устойчива фискална и социално-икономическа политика в Швеция, но също така и тяхното съответствие с правилата и насоките на ЕС, предвид необходимостта от засилване на цялостното икономическо управление на ЕС чрез принос на равнище ЕС към бъдещите национални решения. Тя смята, че програмите дават адекватен отговор на основните предизвикателства за Швеция. Въпреки, че фискалната стратегия на правителството, насочена към продължаване на изпълнението на СБЦ, е уместна, необходимо е от 2012 г. нататък да бъдат положени усилия за избягване на прекомерно свободната фискална политика в периоди на благоприятен растеж. Рисковете от макроикономически неравновесия следва да бъдат оценени, и по-специално тези, произтичащи от нарастване на цените на жилищата и от задлъжнялостта на домакинствата. В допълнение, необходимо е участието на уязвими групи на пазара на труда да бъде наблюдавано и подобрено, особено по отношение на младите хора и жените, родени в чужбина.

               (11)

               В контекста на настоящата оценка Съветът разгледа актуализацията за 2011 г. на програмтаа за конвергенция на Швеция и становището му (3) е изразено по-специално в препоръка 1 по-долу. Като взе предвид заключенията на Европейския съвет от 25 март 2011 г., Съветът разгледа националната програма за реформи на Швеция,

         ПРЕПОРЪЧВА на Швеция да предприеме следните действия през периода 2011—2012 г.:

               1.

               Да поддържа фискалната политика в посока, която гарантира, че средносрочната цел ще продължава да бъде изпълнявана.

               2.

               Да предприеме превантивни мерки за справяне с макроикономическите рискове, свързани с повишаването на цените на жилищата и задлъжнялостта на домакинствата. Биха могли да бъдат разгледани широк набор от мерки, като преглед на ипотечната система, включително капиталовите изисквания за банките, регулиране на наемите, имуществени данъци и разрешения за строеж.

               3.

               Да наблюдава и подобри участието на младите хора и на други уязвими групи на пазара на труда.

      Съставено в Брюксел на 12 юли 2011 година.

            За Съвета

            Председател

         J. VINCENT-ROSTOWSKI

      (1)  ОВ L 209, 2.8.1997 г., стр. 1.

      (2)  Продължават да се прилагат и през 2011 г. с Решение 2011/308/ЕС на Съвета от 19 май 2011 г. относно насоките за политиките за заетост на държавите-членки (ОВ L 138, 26.5.2011 г. ,стр. 56).

      (3)  Предвидено в член 9, параграф 3 от Регламент (ЕО) № 1466/97.


title: Препоръка на Европейската централна банка от 25 август 2011 година до Съвета на Европейския съюз относно външните одитори на Banco de Portugal (ЕЦБ/2011/11)

text:
               2.9.2011

               BG

               Официален вестник на Европейския съюз

               C 258/1

         ПРЕПОРЪКА НА ЕВРОПЕЙСКАТА ЦЕНТРАЛНА БАНКА
   от 25 август 2011 година
   до Съвета на Европейския съюз относно външните одитори на Banco de Portugal
   (ЕЦБ/2011/11)
   2011/C 258/01
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка и по-специално член 27.1 от него,
   като има предвид, че:

               (1)

               Отчетите на Европейската централна банка (ЕЦБ) и на националните централни банки се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Мандатът на сегашните външни одитори на Banco de Portugal изтече след одита за финансовата 2010 година. Поради това е необходимо да се назначат външни одитори за периода, започващ от финансовата 2011 година.

               (3)

               Banco de Portugal избра PricewaterhouseCoopers & Associados — Sociedade de Revisores Oficiais de Contas, Lda. за свой външен одитор за финансовите години от 2011 до 2016,

         ПРИЕ НАСТОЯЩАТА ПРЕПОРЪКА:
   Препоръчва се назначаването на PricewaterhouseCoopers & Associados — Sociedade de Revisores Oficiais de Contas, Lda. за външен одитор на Banco de Portugal за финансовите години от 2011 до 2016.

      Съставено във Франкфурт на Майн на 25 август 2011 година.

            Председател на ЕЦБ

         Jean-Claude TRICHET